ગંગા સ્નાન પછી ગીરીરાજની પરીક્રમા કરાવવા લઇ ગયા. ગીરીરાજનું ચિત્ર સામે મુકીને અલ્પાબેને કહ્યુ , “ચાલો હવે આપણે ગીરીરાજજીની પરીક્રમા કરી લઇએ.” પરિક્રમા કરતા હોય એ જ ભાવ સાથે રમણીકલાલે ગીરીરાજને વંદન કર્યા. હવે સમય થયો યમુનાપાન કરવાનો. રમણીકલાલનું શરીર પણ હવે ખેંચાવા લાગ્યુ હતું. રૂમમાં રહેલી યમુનાજીના પવિત્ર પાણીની લોટી થોડી દુર હતી. શરીર ખેંચાતું હતું એટલે એ છોડીને લોટી લેવા જઇ શકાય તેમ નહોતું. અલ્પાબેને રાડ પાડીને એમના જેઠાણીને બોલાવ્યા. બાજુના રૂમમાંથી બધા જ દોડાતા દોડતા આ દંપતિ જે રૂમમાં હતું એ રૂમમાં આવ્યા. રમણીકલાલની સ્થિતી જોઇને બીજા લોકોએ રડવાની શરૂઆત કરી દીધી પણ પત્નિએ શાંત રહીને પતિને યમુનાપાન કરાવ્યુ. પછી પરીવારના બધા જ સભ્યોને પણ યમુનાપાન કરાવવા માટે કહ્યુ. બધાએ યમુના પાન કરાવ્યુ. એક નાની લોટી પાણી પીવડાવ્યુ પણ આજે એક આશ્વર્ય સર્જાયુ. એક ચમચી પાણી પીવાથી પણ ઉલટી થઇને નીકળી જતુ આજે આખી લોટી પીવડાવી અને એક ટીપુ પણ બહાર ન આવ્યુ.